LV Eiropas Savienības Oficiālais Vēstnesis C 234/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 234/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“NIEHEIMER KÄSE”

EK-Nr.: DE-PGI-0005-0530-14.03.2006

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Bundesministerium der Justiz Adrese: Mohrenstrasse 37 10117 Berlin DEUTSCHLAND Tālr. +49 3020259333 Fakss +49 3020258251 E-pasts: —

2. Grupa:

Nosaukums: Verein Schutzgemeinschaft Nieheimer Käse Adrese: c/o Käserei Pott Untere Mauerstrasse 32 33039 Nieheim DEUTSCHLAND Tālr. +49 5274472 Fakss +49 5274953778 E-pasts: menne.thomas.nieheim@t-online.de Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. Siers.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Nieheimer Käse”

4.2. Apraksts:

“Nieheimer Käse” ir olbaltumvielām bagāts skābpiena siers ar nelielu tauku saturu.

Ārējais izskats: Siers ir gluds un līdzens. Tā krāsa ir no dzeltenīgas līdz pelēkzaļai. Siers var būt klāts ar apiņu lapām (šādā gadījumā parasti ir attiecīga norāde saistībā ar produkta nosaukumu).

Iekšpuse: Griezumā redzama gluda, noslēgta vienmērīgas krāsas griezuma vieta, kurā var būt izkaisītas ķimenes. Nav vēlamas nenobrieduša biezpiena daļiņas. Masa var būt tik stingra, ka to var griezt vai pat rīvēt.

Smarža un garša: Sieram ir tīra, asa, pikanta garša un nedaudz jūtama arī ķimeņu garša.

Forma, lielums un svars: Parasti gatavo cilindriskas formas sieru, kura diametrs ir no 4 līdz 4,5 cm, augstums – 2 līdz 2,5 cm, un tas sver no 32 līdz 37 g. Pieļaujamas arī novirzes no minētajiem skaitļiem.

Sastāvs. Nīheimas sieru (Nieheimer Käse) gatavo no vājpiena biezpiena, pievienojot vārāmo sāli, un to pārdod griežamu vai rīvējamu. Tajā var būt arī ķimenes. Jo ilgāk siers tiek gatavināts, jo tas vairāk zaudē ūdeni, attiecīgi mainās arī sastāvdaļu proporcijas.

Tāpēc Nīheimas sieru sastāvu un sastāvdaļas nosaka izejvielā – skābpiena biezpienā. Jāizmanto vājpiena biezpiens, kas satur vismaz 33 % sausnas, tā pH ir no 3,9 līdz 4,3 un tauku saturs svaigā masā mazāks par 1 %. Tādējādi galaprodukta, piemēram, ar sausnas saturu 45–46 % (gatavs griešanai), tauku saturs sausnā (pielāgots) ir aptuveni 1,5–1,6 %. Līdz ar to tauku saturs (pēc Schmid-Bondsynski-Ratzlaff metodes) tad ir aptuveni 0,7 %. Rīvējamais siers satur aptuveni 60 % un vairāk sausnas. Izmantojot iepriekš minēto sauso biezpienu, pārdošanai paredzētais Nīheimas siers satur mazāk par 1 % tauku.

Nīheimas sieru gatavina tikai uz vājpiena biezpiena baktēriju un rauga kultūru bāzes, nepievienojot citas kultūras, kas veicina nogatavināšanu. Tas arī atšķir Nīheimas sieru no citiem vājpiena biezpiena sieriem.

4.3. Ģeogrāfiskais apgabals:

Nīheimas siera ražošanas apgabals ir Nīheimas pašvaldības (Gemeinde Nieheim) teritorija.

Siera ražošanā nav obligāti jāizmanto piens un sausais biezpiens no minētā apgabala.

4.4. Izcelsmes apliecinājums:

Saņemot ražotnē Nīheimas siera ražošanai vajadzīgās sastāvdaļas, tās pārbauda un ieprotokolē sarakstā uzņēmuma vadītājs, par kvalitātes nodrošināšanu atbildīgais darbinieks vai to vietnieki. Tiek uzglabātas pavadzīmes par katru ienākošo preču partiju. Izsniedzot gatavo produkciju, tiek reģistrēti dati par pavadzīmēm, tādējādi iespējams katram galaproduktam pievienot atbilstošos datus par izejvielām.

Marķējot produkciju, uz produkta iepakojuma, respektīvi, ražojumam pievienotajā dokumentā, norāda īpašu atzīmi, kas nodrošina izcelsmes apliecinājumu (produkcijas partijas numurs). Attiecībā uz Nīheimas siera partijas numura norādi viena ražošanas diena atbilst vienai partijai.

4.5. Ražošanas metode:

Sieru gatavo no sausā biezpiena (pašu gatavota vai iepirkta), kas atbilst šādiem kvalitātes rādītājiem: sausna vismaz 33 %, pH skaitlis no 3,9 līdz 4,3, tauku saturs svaigā masā mazāk par 1 %. Sauso biezpienu 100 % iegūst no govs piena. To vispirms smalki samaļ gaļasmašīnā un iepilda kublos. Tad šo biezpiena masu novieto gatavināšanas telpā. Gatavināšanas process ir atkarīgs no temperatūras un gaisa mitruma, un tas var ilgt 3 līdz 5 dienas. Biezpiens uzskatāms par gatavu, kad tā masa iekrāsojusies dzeltenīga. Īsto brīdi, kad turpināt apstrādi, nosaka ar optisku un sensoru pārbaudi, ko veic atbildīgās personas. Tad masai pievieno vārāmo sāli (2,5–3,5 %) un eventuāli arī ķimenes (0,01–0,03 %) un maisa tik ilgi, līdz izveidojusies viendabīga masa. Tad izveido siera masas veltnīšus, kuru diametrs ir 4 līdz 4,5 cm, un visbeidzot ar griežamierīci sagriež 2 līdz 2,5 cm biezos gabalos. Atsevišķos cilindriskos sieriņus pa vienam novieto uz siera dēlīšiem, kur tiem jāatdziest. Un visbeidzot sieru iepako gaisu caurlaidīgā iepakojumā, jo tikai tādā siers var elpot un lēnām izžūt. Iepakojumu var papildināt ar apiņu aizsargkārtu. Šādā gadījumā parasti norāda uz šādu iepakojumu, respektīvi, noformēšanas veidu.

4.6. Saikne ar ģeogrāfisko apgabalu;

Piens sarūgst, ja tas stāv saulē vai uguns tuvumā. Siltuma un piena baktēriju mijiedarbībā Vācijā jau pirms Kristus dzimšanas radās pirmie skābpiena sieri. Skābpiena sieri ir vieni no nedaudzajiem “senvācu” siera ražošanas atklājumiem. Visdažādāko skābpiena sieru ražošanai daudzos Vācijas apgabalos ir sena tradīcija. Nīheimas apvidū jau kopš 19. gadsimta sākuma izveidojās sava Nīheimas siera gatavošanas metode, kura ražošana un nogatavināšana atšķīrās no citām skābpiena siera šķirnēm.

Nīheimas siers ir tradicionāls reģionālais produkts, kas pazīstams un iecienīts arī ārpus reģiona robežām. Nīheimas siera ražošanā izmanto gadsimtiem ilgās Nīheimas un tās apkaimes zemniekiem raksturīgās siera gatavošanas tradīcijas. Siera gatavošanas receptes un pieredzi vecākie ģimenes locekļi nodeva jaunākajiem. Būtiska nozīme ir īpašajam gatavošanas veidam, sauso biezpienu vispirms samaļot un tikai tad ievietojot kublos, lai tas nogatavojas, un pēc tam piešķirot tam vajadzīgo formu. Par to, ka siera tradīcijas Nīheimā joprojām ir dzīvas, liecina arī siera tirgi, kurus kopš 20. un 30. gadiem Nīheimā regulāri rīko arī mūsdienās. Jau 1857. gadā Vestfālenes-Lipes (Westfalen-Lippe) lauksaimniecības avīzē tiek aprakstīts siers no Nīheimas un slavēta tā labā kvalitāte (sal. Landwirtschaftliche Zeitung für Westfalen-Lippe; XIV 1857; 179.–181. sleja. Siera ražošana “Externbrock” muižā pie Nīheimas Vestfālenē).

Citas norādes uz Nīheimas sieru atrodamas H. fon Klences rokasgrāmatā par siera ražošanas paņēmieniem (Handbuch der Käsereitechnik H. von Klenze; Verlag M. Heinsius; 1884., 586. lpp.). Tajā vēstīts, ka Nīheimas siera izcelsme ir Nīheimas pilsētā Vestfālenē. Žurnālā Die Warte (Nr. 5/1934, Georga Hilkas (Georg Hilka) rakstā “Aus der heimischen Wirtschaft: Die Zubereitung des weit bekannten Nieheimer Käse”) ir norāde par to, ka Nīheimas siers ir Nīheimas vietējais ražojums, kas pazīstams jau vairākus gadsimtus. Specializētais pienotavu un siernīcu laikraksts (Hildesheim, 5/1965, 173. lpp.) raksta, ka Nīheimas siera ražošana jo īpaši koncentrēta Nīheimā un tās apkaimē.

4.7. Pārbaudes struktūra:

Nosaukums: Landesamt für Ernährungswirtschaft und Jagd Nordrhein-Westfalen Adrese: Postfach 30 06 51 40406 Düsseldorf DEUTSCHLAND Tālr. +49 23613050 Fakss +49 23613053215 E-pasts: poststelle@lanuv.nrw.de

4.8. Marķējums:

—